Blog post minn osservatur politiku Dr. Adrian Delia huwa korrett. Dr Delia għamel sew li fetaħ il-kawża kontra l-korruzzjoni u kontra t-taħwid li fuqu hu mibni l-kuntratt tal-isptarijiet Maltin u Għawdxin, l-ewwel ma' Vitals imbagħad ma' Steward. Dr Delia għamel sew li tella' jixhdu rjus politiċi kbar li kienu nvoluti f'dan il-kuntratt. Issa hemm bżonn l-għajnuna tad-deputati kollha, taħt l-arma tal-Partit Nazzjonalista, biex jingħaqdu miegħu u jaġixxu flimkien. Din hija ġlieda ċara kontra l-korruzzjoni u jekk ikun hemm l-unjoni, jkun hemm aktar ċans ta' ċaqliq mill-awtoritajiet. Il-portal The Shift News għadhom kif xandru li Steward Health Care stess ressaq il-qorti numru ta' dokumentazzjoni li jeżistu dwar l-isptarijiet li jikxfu ħafna aktar dettalji ġodda dwar dan il-kuntratt tat-tliet sptarijiet Maltin li għaddew lil Vitals u wara lil Steward. Dawn huma dokumenti li qatt qabel ma ħarġu fid-dominju pubbliku. Dawn huma dokumenti li s'issa l-Gvern dejjem ħallihom mistura. Dr Delia, eżatt wara l-budget u waqt konferenza tal-aħbarijiet, kien qal li l-Ministru tal-Finanzi kien żied €20 miljun bħala żieda lil Steward matul l-2022. Il-Ministru Fearne qal li dawk kienu flejjes oħra, miżjuda bħala investiment ġdid, mal-vot tas-saħħa kif isir kull sena. Għal darba oħra kellu raġun Dr Delia u llum qed tikkonfermah ix-Shift News. Sirna nafu wkoll li Steward għandhom ħames kawżi għaddejjin bħalissa. Li Steward qed jgħidu fil-qorti li meta saret il-konċessjoni lil Vitals kien hemm frodi u korruzzjoni. Hemm ħafna dokumenti li l-Gvern żamm mistura u li Steward resqithom il-qorti. Steward kompla jgħid li fi Frar 2022, Robert Abela, Chris Fearne, Joseph Muscat, Konrad Mizzi u Keith Schembri iridu jidhru l-qorti biex jirrispondu għal dak li qed jgħid Steward li l-kuntratt kien kollu mimli frodi u korruzzjoni. Dawn se jidhru biex jirrispondu ta' għemilhom f'appell, imressqa minn Steward, kontra sentenza diġa' mogħtija. Din hija kawża, minn ħamsa, li żgur b'dak li se niskopru se jimbarazza ħafna lill-Gvern. Dawn il-kawżi qed jiġru meta nafu li l-Gvern qed jipprova jiġbor l-appoġġ tal-pubbliku għax qed jipprova jerġa' jinnegozja l-ftehim oriġinali li anke l-awditur ġenerali kien sejjaħlu vvizzjat u llegali. Steward qed jaħsbu li b'din id-dokumentazzjoni kollha li ġiet imxandra minnhom se jagħti lill-istess Steward, saħħa iżjed f'dan il-mument delikat ta' negozzjati. Dak li joħroġ minn dan l-artiklu, li dan l-iskandlu wkoll kien qed ikun investigat minn Daphne Caruana Galizia.